## Pravilnik o posebnim uvjetima koje moraju ispunjavati stručne organizacije za obavljanje određenih poslova iz područja nuklearne sigurnosti

### NN 74/2006 (5.7.2006.), Pravilnik o posebnim uvjetima koje moraju ispunjavati stručne organizacije za obavljanje određenih poslova iz područja nuklearne sigurnosti

# DRŽAVNI ZAVOD ZA NUKLEARNU SIGURNOST

1769

Na temelju članka 35. stavka 1. i članka 24.
stavka 2. Zakona o nuklearnoj sigurnosti (»Narodne novine« br.
173/2003) ravnatelj Državnog zavoda za nuklearnu sigurnost donosi

## PRAVILNIK

### O POSEBNIM UVJETIMA KOJE MORAJU ISPUNJAVATI STRUČNE ORGANIZACIJE ZA OBAVLJANJE ODREĐENIH POSLOVA IZ PODRUČJA NUKLEARNE SIGURNOSTI

I. OPĆE ODREDBE

*Predmet Pravilnika*

Članak 1.

(1) Ovim Pravilnikom propisuju se posebni uvjeti
koje mora ispunjavati stručna organizacija za obavljanje određenih poslova iz
područja nuklearne sigurnosti.

(2) Ispunjavanje posebnih uvjeta iz stavka 1.
ovog članka utvrđuje rješenjem Državni zavod za nuklearnu sigurnost (dalje u
tekstu Zavod).

II. UVJETI KOJE MORA
ISPUNJAVATI STRUČNA ORGANIZACIJA

Članak 2.

Za obavljanje poslova iz članka 1. stavka 1.
ovog Pravilnika stručna organizacija mora ispunjavati organizacijske, tehničke
i tehnološke uvjete te uvjete osiguranja kvalitete.

*Organizacijski uvjeti*

Članak 3.

(1) Stručna organizacija mora obavljati poslove
stručno i kvalitetno u skladu s važećim propisima i pravilima struke.

(2) Stručna organizacija mora u slučaju
ustupanja pojedinih poslova iz članka 1. stavka 1. ovog Pravilnika, odrediti
uvjete i zatražiti od podizvođača odnosno vanjskih suradnika njihovo
ispunjavanje, radi obavljanja ustupljenih poslova sukladno sustavu osiguranja
kvalitete.

*Tehnički i tehnološki
uvjeti*

Članak 4.

(1) Stručna organizacija dokazuje ispunjavanje
propisanih tehničkih i tehnoloških uvjeta na temelju referentnih projekata
izvedenih u zadnjih pet godina.

(2) Stručna organizacija može dokazivati
ispunjavanje propisanih tehničkih i tehnoloških uvjeta i na temelju drugih
radova koje je izvodila iz područja nuklearne sigurnosti, odnosno u kojima je
sudjelovala u zadnjih pet godina, a što dokazuje:

– objavljenim stručnim i znanstvenim radovima,

– istraživačkim radovima,

– podacima o izobrazbi zaposlenih radnika,

– mišljenjima stručnih udruga i drugih
strukovnih institucija i

– drugim potvrdama i izjavama o osposobljenosti.

Članak 5.

(1) Stručna organizacija mora raspolagati
tehničkim sredstvima i podacima koji osiguravaju uvjete za kvalitetno izvođenje
radova.

(2) Tehnička sredstva iz stavka 1. ovog članka
moraju biti pravilno održavana, certificirana i umjerena, a korištenje
tehničkih sredstava mora biti u skladu s pravilima struke i zahtjevima
osiguranja kvalitete.

(3) Stručna organizacija mora imati odgovornu
stručnu osobu iz područja nuklearne sigurnosti. Poslove odgovorne stručne osobe
iz područja nuklearne sigurnosti mogu obavljati samo osobe koje imaju najmanje
7. stupanj naobrazbe tehničkog ili prirodnog usmjerenja i najmanje pet godina
radnog iskustva na poslovima iz područja nuklearne sigurnosti.

(4) Stručna organizacija mora provoditi program
redovnog stručnog usavršavanja svojih zaposlenika te voditi evidenciju o
stručnoj spremi, usavršavanju i ispitivanju svojih zaposlenika.

*Osiguranje kvalitete*

Članak 6.

Stručna organizacija mora imati uspostavljen
sustav osiguranja kvalitete, koji mora odgovarati jednom od međunarodnih
standarda ili standarda zemlje dobavljača (ISO 9000:2000, IAEA 50-C/SG-Q, NRC
10 CFR 50 App.B, ili drugi odgovarajući).

III. POSTUPAK
OCJENJIVANJA

Članak 7.

(1) Postupak za izdavanje rješenja o obavljanju
određenih poslova iz područja nuklearne sigurnosti pokreće se na zahtjev
stručne organizacije.

(2) Na sva pitanja koja se odnose na podnošenje
zahtjeva za obavljanje određenih poslova iz područja nuklearne sigurnosti i
donošenje rješenja, koja nisu uređena Zakonom o nuklearnoj sigurnosti i ovim
Pravilnikom, primjenit će se Zakon o općem upravnom
postupku.

Članak 8.

Uz zahtjev se moraju priložiti sljedeći dokazi:

– izvod iz sudskog, strukovnog ili trgovačkog
registra,

– isprave kojima se dokazuje organizacijska
sposobnost (članak 3),

– isprave kojima se dokazuje tehnička i
tehnološka sposobnost (članak 4. i 5),

– isprave o osiguranju kvalitete (članak 6) i

– ostali dokazi ovisno o vrsti poslova iz
područja nuklearne sigurnosti.

*Imenovanje ocjenjivača*

Članak 9.

(1) Radi ocjenjivanja ispunjavanja uvjeta
podnositelja zahtjeva iz članaka 3, 4, 5. i 6. ovog Pravilnika, ravnatelj
imenuje vodećeg ocjenjivača, stručne ocjenjivače i stručnjake specijaliste iz
područja nuklearne sigurnosti za koje je podnositelj zahtjeva zatražio
ocjenjivanje.

(2) Ocjenjivači iz stavka 1. ovog članka su
službenici Zavoda i vanjski stručnjaci, a vodeći ocjenjivač je službenik Zavoda
– najmanje u rangu načelnika odjela.

Članak 10.

Nakon provedenog postupka ocjenjivanja
ispunjavanja uvjeta podnositelja zahtjeva, ocjenjivači iz članka 9. ovog
Pravilnika izrađuju pisana izvješća koja dostavljaju vodećem ocjenjivaču.

Članak 11.

Podaci koji se koriste u postupku ocjenjivanja
ispunjavanja uvjeta podnositelja zahtjeva za obavljanje određenih poslova iz
područja nuklearne sigurnosti su tajni.

Članak 12.

Na temelju mišljenja vodećeg ocjenjivača i
činjenica utvrđenih u provedenom postupku, Zavod donosi rješenje o obavljanju
određenih poslova iz područja nuklearne sigurnosti, odnosno rješenje kojim se
zahtjev za obavljanje određenih poslova iz područja nuklearne sigurnosti
odbija.

Članak 13.

(1) Rješenje o obavljanju određenih poslova iz
područja nuklearne sigurnost važi 2 godine.

(2) Radi izdavanja novog rješenja, stručna
organizacija mora podnijeti zahtjev Zavodu najkasnije 3 mjeseca prije isteka
roka iz stavka 1. ovog članka.

IV. OBVEZA STRUČNE
ORGANIZACIJE

Članak 14.

Stručna organizacija dužna je Zavod odmah
obavijestiti o svim promjenama koje se odnose na stručno osoblje, tehničku i
ostalu opremu, te o svim ostalim promjenama i pronađenim nedostacima koje
utječu ili mogu utjecati na osposobljenost stručne organizacije za obavljanje
određenih poslova iz područja nuklearne sigurnosti za koje ima rješenje.

V. ZAVRŠNA ODREDBA

*Stupanje na snagu*

Članak 15.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-01/06-01/07

Urbroj: 568-05-06-01

Zagreb, 29. lipnja 2006.

Ravnatelj

**mr****. sc. Matjaž Prah, v. r.**

Pravilnik, NN 74/2006-1769
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)